कविता च आधुनिकता दे फुल्ल-कलियां चुनदे-चुनदे, एह् गल्ल नेईं ही जे ध्यान रावी पार नेईं गया हाऐ। अपनी पौंह्‌चै मताबक उत्थें दे प्रकाशत कविता साहित्य दी परख पड़ताल बा कीत्ती पर ऐसा आधुनिक सुर जिसी इनें उदाह्‌रने दे स्तर पर तोलेआ जा, तुप्पो कड्ढने च निराशा नेईं तां असफलता जरूर होई। इयां बझोआ जे अजें उत्थूं दी कविता उस थाह्‌रै पर अग्गें नेईं बढै करदी जित्थें इस पार दे लखारी 1940 प्रैंत दे पैह्‌लें जांदूए दशक च हे। शायद एदा कारण इब्बी हो जे उत्थें दी आरंभक कविता साईं उब्बी अजें अपनी मनमोह्‌नी लोक सहित्य परम्परा ते प्राकृतक सुन्दरता दे घेरें थमां बाह्‌र नेईं जाई सकै दे। फी बी नमीं पीढी च जेड़ी खोदल हर थाह्‌रै झलकदी ऐ ओदा असर उत्थें नेईं पेआ, ऐसा नेईं गलाया जाई सकदा ते एदा अनुमान 1978 बरै, छपी दी इक पोथी दी इनें पंक्तियें थमां लाया बी जाई सकदा ऐ :-